Illum, il-Kummissjoni hija sodisfatta bil-ftehim politiku bejn il-Parlament Ewropew u l-Istati Membri tal-UE dwar il-Fond Ewropew għad-Difiża propost mill-Kummissjoni f'Ġunju 2018. In-negozjati ta' trilogu issa ġew konklużi bi ftehim politiku, u qed jistenna l-approvazzjoni finali tat-testi legali mill-Parlament Ewropew u mill-Kunsill. Dan huwa l-ewwel programm finanzjarju pluriennali li qatt sar biex jappoġġa r-riċerka u l-iżvilupp fil-qasam tad-difiża fl-UE. Mit-total li ntlaħaq qbil dwaru ta' €7.953 biljun fi prezzijiet kurrenti, madwar terz se jiffinanzja proġetti ta' riċerka kompetittivi u kollaborattivi, partikolarment permezz ta' għotjiet, u żewġ terzi se jikkomplementaw l-investiment tal-Istati Membri billi jikkofinanzjaw l-ispejjeż għall-iżvilupp tal-kapaċitajiet tad-difiża wara l-istadju tar-Riċerka. Il-Kummissarju għas-Suq Intern, Thierry Breton, qal: “Sodisfatt bil-ftehim politiku dwar il-Fond Ewropew għad-Difiża. Dan huwa pass kbir 'il quddiem peress li għall-ewwel darba, l-UE se jkollha programm iddedikat biex tappoġġa l-kooperazzjoni industrijali fil-qasam tad-difiża. Bażi teknoloġika u industrijali tad-difiża Ewropea aktar integrata, innovattiva u kompetittiva hija kruċjali għal Ewropa aktar b'saħħitha, aktar reżiljenti u strateġikament awtonoma. Permezz ta' kooperazzjoni fid-difiża u investiment konġunt fir-R&Ż, il-Fond Ewropew għad-Difiża se jwassal teknoloġiji u apparati tad-difiża interoperabbli u tal-aqwa kwalità li jimxu id f'id mal-ħtiġijiet ta' kapaċità tal-Istati Membri.” Il-Fond Ewropew għad-Difiża se jipprovdi kontribut ewlieni għas-sovranità tal-Ewropa, filwaqt li jipproteġi u jiddefendi liċ-ċittadini tagħha. Se jippromwovi l-kooperazzjoni fil-qasam tad-difiża fost il-kumpaniji, l-atturi tar-riċerka u bejn l-Istati Membri biex titrawwem l-innovazzjoni u tiġi żviluppata teknoloġija tad-difiża tal-ogħla livell. Se tħeġġeġ ukoll bil-qawwa l-parteċipazzjoni ta' kumpaniji żgħar u medji (SMEs) fi proġetti kollaborattivi u trawwem soluzzjonijiet innovattivi rivoluzzjonarji permezz ta' baġit iddedikat għal teknoloġiji fixkiela fil-qasam tad-difiża. Il-Fond se jpoġġi lill-UE fost l-ewwel tliet investituri fir-riċerka u t-teknoloġija fil-qasam tad-difiża fl-Ewropa. Il-programm jibni fuq żewġ programmi prekursuri, mibdija taħt il-baġit 2014–2020, l-Azzjoni Preparatorja fuq ir-Riċerka dwar id-Difiża (€90 miljun għall-2017–2019) u l-Programm Ewropew għall-Industrija tad-Difiża (€500 miljun għall-2019 u l-2020). Wara l-ftehim tal-lum, se ssir votazzjoni fil-Parlament Ewropew u fil-Kunsill biex it-test jiġi formalment approvat. Mill-ftehim parzjali fl-2019, il-Kummissjoni kienet qed tħejji sabiex tibda tiżura l-applikabbiltà tiegħu minn Jannar 2021. Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill u l-Kummissjoni, kemm dwar il-baġit fit-tul tal-UE (li jmiss) kif ukoll dwar in-NextGenerationEU. Bħala l-pass li jmiss, issa huma meħtieġa b'mod urġenti l-adozzjoni legali tal-pakkett tal-QFP, flimkien mar-ratifika tad-Deċiżjoni dwar ir-Riżorsi Proprji. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex jiġi xprunat l-irkupru tal-Ewropa, se jkun l-akbar pakkett ta' stimolu li qatt ġie ffinanzjat mill-baġit tal-UE. Total ta' €1.8 triljun[1] se jgħinu biex tinbena mill-ġdid Ewropa ta' wara l-COVID-19. Se tkun Ewropa aktar ekoloġika, aktar diġitali u aktar reżiljenti. Il-Fond Ewropew għad-Difiża huwa l-inizjattiva ewlenija tal-Kummissjoni biex, bil-baġit tal-UE, tappoġġa r-riċerka kollaborattiva u l-iżvilupp tal-kapaċitajiet tad-difiża. Taħt il-Qafas Finanzjarju Pluriennali tal-Unjoni li jmiss (2021–2027), il-Fond ser jappoġġa finanzjarjament konsorzji ta' entitajiet minn Stati Membri differenti li jwettqu attivitajiet ta' kooperazzjoni fil-qasam tar-riċerka u l-iżvilupp għal prodotti u teknoloġiji tad-difiża. Il-Fond jinkludi wkoll mekkaniżmi biex jistimula l-parteċipazzjoni tal-SMEs fi proġetti ta' difiża transfruntiera, li jikkontribwixxu għall-ftuħ tal-ktajjen tal-provvista tad-difiża Ewropea. L-industrija tad-Difiża Ewropea Stqarrija għall-istampa dwar it-tnedija tal-Fond Ewropew għad-Difiża Stqarrija għall-istampa dwar l-ewwel għotjiet għar-riċerka għad-difiża Stqarrija għall-istampa dwar il-Proposta għal Fond Ewropew għad-Difiża 2021-2027 Stqarrija għall-istampa dwar il-ftehim provviżorju dwar il-ġejjieni tal-Fond Ewropew għad-Difiża Stqarrija għall-istampa dwar it-twittija tat-triq għall-ewwel proġetti industrijali konġunti ffinanzjati mill-baġit tal-UE Aktar informazzjoni dwar il-Programm ta' Ħidma għall-PADR u s-sejħiet għal proposti Aktar informazzjoni dwar il-Programm ta' Ħidma għall-EDIDP u s-sejħiet għal proposti Pjan ta' Rkupru Il-Baġit tal-UE fit-tul għall-2021-2027 & Next Generation EU [1] Fi prezzijiet tal-2018.